ΓΡΑΠΤΗ ΕΡΩΤΗΣΗ E-0839/97 υποβολή: Pedro Marset Campos (GUE/NGL), Laura Gonzαlez Αlvarez (GUE/NGL) και Marνa Sornosa Martνnez (GUE/NGL) προς την Επιτροπή (10 Μαρτίου 1997)

Θέμα: Ανησυχητική πτώση του υδάτινου ορίζοντα στην πόλη της Murcia (Murcia - Ισπανία)

Κατά τα τελευταία έτη παρατηρήθηκαν ρωγμές σε διάφορα κτήρια και μνημεία σε διάφορες περιοχές της αστικής περιφέρειας της πόλεως Murcia που έχουν προκαλέσει στους περιοίκους φόβους για την κατάρρευσή τους. 5000 περίπου κάτοικοι της Murcia ζουν σε κτήρια που έχουν υποστεί το φυσικό αυτό φαινόμενο στην πρωτεύουσα της περιφέρειας Murcia (Ισπανία).

Έχουν εκπονηθεί πολλές μελέτες στην περιοχή της Murcia, το πόρισμα των οποίων επιβεβαιώνει το γεγονός ότι η πτώση του υδροφόρου ορίζοντα δημιουργεί σοβαρά προβλήματα στατικότητας των κτηρίων. Το φαινόμενο αυτό οφείλεται κυρίως στη δραστική μείωση των βροχοπτώσεων κατά τα τελευταία έτη, μείωση η οποία συνδέεται με το πρόβλημα της διαρθρωτικής ξηρασίας που πλήττει την περιφέρεια της Murcia και τη Νότια Ισπανία κατά την τελευταία δεκαετία.

Λαμβάνοντας υπόψη ότι η Murcia είναι η μοναδική πόλη του κόσμου η οποία πλήττεται από τη μείωση του υδροφόρου ορίζοντα, ερωτούμε:

1. Γνωρίζει η Επιτροπή την κατάσταση αυτή;

2. Ποιές δράσεις σκοπεύει να αναλάβει η Επιτροπή για την εκπόνηση πλήρους μελέτης της κατάστασης με σκοπό την ψήφιση κατάλληλης νομοθεσία για τη συγκεκριμένη περίπτωση;

3. Δεν θεωρεί η Επιτροπή ότι επείγει η έγκριση σειράς μέτρων από τις περιφερειακές και τοπικές αρχές προκειμένου να παρασχεθεί βοήθεια στους πολίτες που πλήττονται από το φαινόμενο αυτό;

4. Ποιά μέτρα έχει λάβει η Επιτροπή σε θέματα προστασίας των υπόγειων υδάτων βάσει του ψηφίσματος του Συμβουλίου, της 20ής Φεβρουαρίου 1995, σχετικά με την προστασία των υπόγειων υδάτων;

5. Σε ποιό βαθμό το πρόγραμμα κοινοτικής πρωτοβουλίας Interreg II C για την περιφέρεια της Murcia, το οποίο υπέβαλε πρόσφατα το ισπανικό κράτος, μπορεί να συμβάλλει στην αντιμετώπιση του προβλήματος αυτού;

Απάντηση της κας Bjerregaard εξ ονόματος της Επιτροπής (5 Μαΐου 1997)

Η Επιτροπή δεν έχει γίνει αποδέκτης πληροφοριών για την κάθοδο της στάθμης των υπογείων υδάτων στην Murcia από την ισπανική κυβέρνηση, και η Επιτροπή δεν έχει πληροφορηθεί σχετικά από άλλες πηγές. Δεν υπάρχουν κοινοτικές νομοθετικές προβλέψεις για φυσικά φαινόμενα όπως αυτό στο οποίο αναφέρονται τα Αξιότιμα Μέλη του Κοινοβουλίου.

Το σχέδιο επιχειρησιακού προγράμματος «Χωροταξία και αντιμετώπιση της ξηρασίας» Interreg II C (στόχος 1) 1997-1999 διαβιβάστηκε στην Επιτροπή από την ισπανική κυβέρνηση στις 6 Φεβρουαρίου 1997. Το σχέδιο ανταποκρίνεται στις ανησυχίες του Αξιότιμου Μέλους του Κοινοβουλίου, ως εκ του γεγονότος ότι αναγνωρίζει την «αυξανόμενη υπερεκμετάλλευση πολυάριθμων υδατικών πόρων, και ειδικότερα υπόγειων, σε μεγάλο αριθμό υδρολογικών λεκανών» στην Ισπανία.

Αυτός είναι και ο λόγος για τον οποίο εξετάζει, μεταξύ άλλων διατάξεων, την θέσπιση συνόλου ειδικών μέτρων για την «αξιολόγηση, διαχείριση και έλεγχο των υδροφόρων οριζόντων που αποτελούν αντικείμενο υπερεκμετάλλευσης». Τα μέτρα αυτά, τα οποία βρίσκονται στο στάδιο της επεξεργασίας, θα συγκεκριμενοποιηθούν προσεχώς. Προβλέπουν, κατά προτεραιότητα, την προστασία και διατήρηση των υφιστάμενων υδροφόρων οριζόντων, με την βοήθεια των καταλληλότερων μέσων, μεταξύ των οποίων περιλαμβάνεται η ορθολογικότερη χρήση των υδατικών πόρων (ιδίως για την άρδευση, η οποία αντιστοιχεί στο 80% της κατανάλωσης) και τον εκσυγχρονισμό των δικτύων υδροδότησης, καθώς και τη διαχείρισή τους, προκειμένου να αποφεύγονται οι υπερβολικές απώλειες (στα 100 m3 που χρησιμοποιούνται, μόνον τα 47 m3 φθάνουν στα αρδευόμενα αγροτεμάχια).

Τα μέτρα αυτά θα μπορούσαν επίσης να απαιτούν μεγαλύτερη επιλεκτικότητα στην χρήση των νέων τεχνικών, ιδίως της αφαλάτωσης, οι οποίες θα πρέπει να εφαρμόζονται κατά προτίμησιν στα θαλάσσια ύδατα και όχι στους αλμυρούς υδροφόρους ορίζοντες.